Na temelju članka 48. stavka 4. Zakona o predškolskom odgoju i obrazovanju („Narodne novine“ br. 10/97., 107/07., 94/13. i 98/19) te članka 28. Statuta Općine Ernestinovo („Službeni glasnik Općine Kneževi Vinogradi 3/13, 3/18.), Općinsko vijeće Općine Ernestinovo, na prijedlog Upravnog vijeća DV Ogledalce od 9. rujna 2020. , na svojoj 34. sjednici održanoj dana 9. rujna 2020. godine donijelo je

**O D L U K U**

**o mjerilima za naplatu usluga Dječjeg vrtića „Ogledalce“ Ernestinovo od roditelja - korisnika**

Članak 1.

Ovom Odlukom utvrđuju se mjerila za naplatu usluga Dječjeg vrtića „Ogledalce“ Ernestinovo od roditelja – korisnika.

Javne potrebe u djelatnosti predškolskog odgoja su:

* redoviti programi njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi koji su prilagođeni razvojnim potrebama djece te njihovim mogućnostima i sposobnostima,
* program predškole,
* program ranog učenja stranog jezika – engleski jezik (ukoliko tijekom godine bude zainteresiran dovoljan broj djece)
* drugi programi u skladu s potrebama djece, zahtjevima roditelja i mogućnostima Općine.

U Dječjem vrtiću „Ogledalce“ (dalje: Vrtić) javne potrebe u predškolskom odgoju ostvaruju se kroz slijedeće programe:

1. Cjelodnevni vrtićki program
2. Poludnevni vrtićki program s ručkom
3. Poludnevni vrtićki program bez ručka

Članak 2.

Općina Ernestinovo osnivač je Dječjeg vrtića „Ogledalce“ Ernestinovo. Vrtiću se osiguravaju odgovarajući prostor i oprema za trajno obavljanje djelatnosti, sredstva za investicijsko održavanje i popravak objekata i opreme te sredstva za plaće radnika.

Članak 3.

Sredstva za provođenje programa iz članka 1. ove Odluke osiguravaju se:

* iz proračuna Općine Ernestinovo,
* iz proračuna ostalih općina i gradova, za djecu s njihova područja,
* iz proračuna Osječko-baranjske županije,
* iz državnog proračuna,
* sudjelovanjem roditelja (korisnika usluge) u financiranju ekonomske cijene programa koji se ostvaruju u vrtiću,
* donacija.
* prodajom usluga vrtića na tržištu i iz drugih izvora sukladno zakonu.

Članak 4.

Program predškole obvezan je za svu djecu u godini dana prije polaska u osnovnu školu.

Program predškole za djecu koja pohađaju vrtić integriran je u redoviti program predškolskog odgoja dječjeg vrtića, dok obveznik predškole koji ne pohađa dječji vrtić upisuje program predškole u dječjem vrtiću.

Općina Ernestinovo osigurava provođenje programa predškole za djecu s prebivalištem na svom području, koja nisu uključena u redoviti program predškolskog odgoja, u godini pred polazak u osnovnu školu. Za roditelja (korisnika usluge) taj program je besplatan.

Sredstva za program predškole iz stavka 3. ovog članka osiguravaju se u državnom proračunu, proračunu Osječko-baranjske županije i proračunu Općine Ernestinovo, sukladno programu javnih potreba.

Članak 5.

Ekonomsku cijenu redovitog programa predškolskog odgoja Vrtića utvrđuje Općinsko vijeće Općine Ernestinovo, na prijedlog upravnog vijeća dječjeg vrtića, svaku godinu prilikom usvajanja financijskog plana (Proračuna).

Ekonomska cijena programa predškolskog odgoja mora obuhvaćati troškove utvrđene Državnim pedagoškim standardom predškolskog odgoja i obrazovanja, odnosno troškove: izdatka za radnike, prehranu djece, uvjete boravka djece, nabavu namještaja i opreme i nabavu sitnog inventara, a na temelju obračunske kalkulacije stvarnih troškova i broja djece.

Članak 6.

Za dijete koje ima prebivalište na području Općine Ernestinovo sudjelovanje (učešće) roditelja (korisnika usluge) u financiranju ekonomske cijene redovnog programa Vrtića određuje se u istom iznosu za sve roditelje, bez obzira na visinu prihoda i materijalne prilike obitelji.

Sudjelovanje (učešće) roditelja (korisnika usluge) u financiranju ekonomske cijene redovitog programa iz članka 5. ove Odluke iznosi mjesečno:

1. poludnevni – vrtićki program bez ručka: 410,00 kuna
2. poludnevni – vrtićki program s ručkom: 510,00 kuna
3. cjelodnevni vrtićki program: 560,00 kuna

Sredstva iz prethodnog stavka se sukladno Odluci o izvršenju Proračuna uplaćuju u korist računa Vrtića. Razliku sredstava do pune cijene programa osigurava Općina Ernestinovo i drugi izvori iz članka 3. ove Odluke.

Članak 7.

Učešća u financiranju ekonomske cijene redovnog programa Vrtića određenog u članka 6. stavku 2. ove Odluke oslobađa se:

1. u potpunosti:

* roditelj djeteta koji je 100% HRVI iz Domovinskog rata ili dijete poginulog branitelja,
* roditelj trećeg i svakog daljnjeg djeteta u obitelji koje koristi redoviti program istog dječjeg vrtića.

1. 10%:

* roditelj s invaliditetom (jedan roditelj s invaliditetom 100% ili oba roditelja s ukupnim
* invaliditetom više od 100%),
* roditelj drugog djeteta u dječjem vrtiću iz iste obitelji,
* roditelj djeteta s teškoćama u razvoju,
* roditelj djeteta iz obitelji u kojoj ima djece s teškoćama u razvoju,
* roditelj djeteta iz jednoroditeljske obitelji i samohrani roditelj,
* roditelj djeteta iz obitelji s 4 i više malodobne djece,
* roditelj djeteta korisnik socijalne skrbi ukoliko je i djetetu priznato pravo,
* korisnik usluge za dijete - korisnika smještaja izvan obitelji,
* roditelj ukoliko je jedini zaposlen u obitelji, čiji prihodi po članu ne prelaze 1.500,00 kuna.

Za korištenje povoljnijih uvjeta financiranja određenih ovim člankom roditelj (korisnik usluge) je dužan dostaviti odgovarajuću dokumentaciju prilikom upisa djeteta u vrtić.

Ukoliko roditelj (korisnik usluge) za dijete ostvaruje pravo na oslobođenje od učešća po osnovi više kriterija iz stavka 1. ovog članka, tada za to dijete ima pravo na oslobođenje koje je za njega povoljnije (odnosno roditelj može ostvariti prava na oslobođenje i umanjenje za više djece, ali se prava na umanjenje za jedno dijete ne kumuliraju).

Odredbe ovog članka primjenjuju se na djecu s područja Općine Ernestinovo.

Sredstva iz stavka 1. ovog članka za koja su roditelji potpuno ili djelomično oslobođena osiguravaju se u proračunu Općine Ernestinovo, na temelju zahtjeva Vrtića, po izvršenom upisu djece u pedagošku godinu.

Članak 8.

Roditelj (korisnik usluge) čije dijete zbog opravdanih razloga (bolest i oporavak nakon bolesti ili godišnji odmor) ne boravi u Dječjem vrtiću neprekidno 30 kalendarskih dana i duže, ima pravo na umanjenje učešća u financiranju ekonomske cijene programa Dječjeg vrtića za 50%.

Iznimno od odredbe stavka 2. ovog članka, ukoliko roditelj (korisnik usluge) koristi godišnji odmor tijekom kalendarske godine u dva navrata u minimalnom trajanju od po 15 kalendarskih dana neprekidno, ostvaruje pravo na umanjenje učešća u financiranju ekonomske cijene programa od po 50% za svaki slučaj korištenja godišnjeg odmora u dijelovima tijekom godine.

Roditelj (korisnik usluge) je za ostvarivanje prava iz stavka 2. i 3. ovog članka dužan priložiti odgovarajuću dokumentaciju (potvrdu liječnika, potvrdu o godišnjem odmoru, zamolbu).

Roditelj (korisnik usluge) je dužan obavijestiti Vrtić o razlozima izostanka djeteta odmah, a najkasnije u roku 5 dana od dana izostanka. U protivnom dužan je podmiriti cijenu programa u cijelosti.

Članak 9.

U dječjem vrtiću čiji osnivač nije Općina Ernestinovo, Općina Ernestinovo može sufinancirati program djeteta s teškoćama u razvoju koje zajedno s barem jednim roditeljem ima prebivalište na području Općine Ernestinovo, u iznosu do 50% ekonomske cijene redovitog programa tog vrtića, ali maksimalno 50% ekonomske cijene redovitog programa Dječjeg vrtića „Ogledalce“ Ernestinovo.

Roditelj (korisnik usluge) dužan je nadležnom upravnom odjelu Općine Ernestinovo uz zahtjev za sufinanciranje priložiti odgovarajuću dokumentaciju kojom dokazuje da ispunjava uvjete za sufinanciranje iz ovog članka.

Članak 10.

Postupak upisa u Vrtić i druga pitanja u svezi s upisom djece u vrtić podrobnije se uređuju općim aktom (pravilnikom) koji donosi upravno vijeće dječjeg vrtića, uz suglasnost Općinskog vijeća Općine Ernestinovo.

Članak 11.

Ovisno o potrebama djece i zahtjevima roditelja Vrtić može izvoditi druge programe, osim programa iz članka 1. stavka 2. ove Odluke, sukladne odredbama Državnog pedagoškog standarda predškolskog odgoja i naobrazbe (npr. igraonica, učenje stranog jezika i sl.). Odluku o dodatnom izvođenju programa donosi upravno vijeće dječjeg vrtića, uz suglasnost Općinskog vijeća Općine Ernestinovo.

Programe iz stavka 1. ovog članka financiraju roditelji djece polaznika predmetnih programa, osim ako ista nisu osigurana iz drugih izvora.

Članak 12.

U Vrtić se mogu upisivati djeca s područja drugih općina i gradova, ako su upisana sva djeca s prebivalištem na području Općine Ernestinovo koja su podnijela zahtjev.

Roditelji djece s područja drugih lokalnih jedinica sudjeluju u financiranju ekonomske cijene redovnog programa Vrtića u istom iznosu za sve roditelje, bez obzira na visinu prihoda i materijalne prilike obitelji.

Sudjelovanje (učešće) roditelja (korisnika usluge) s područja drugih lokalnih jedinica u financiranju ekonomske cijene redovitog programa iz članka 5. ove Odluke iznosi mjesečno:

1. poludnevni – vrtićki program bez ručka: 410,00 kuna
2. poludnevni – vrtićki program s ručkom: 510,00 kuna
3. cjelodnevni vrtićki program: 560,00 kuna

Ostatak do pune ekonomske cijene snosi lokalna jedinica na kojoj roditelj ( korisnik usluge) ima prebivalište.

Na roditelje s područja drugih lokalnih jedinica ne primjenjuju se odredbe članka 7. ove Odluke.

Članak 14.

Za financiranje djelatnosti predškolskog odgoja, a u cilju poboljšanja standarda predškolskog odgoja, Općina Ernestinovo može iz svog proračuna izdvajati sredstava i iznad mjerila utvrđenih ovom Odlukom.

Članak 15.

Ekonomsku cijenu iz članka 5. ove Odluke za 2020/2021. godinu utvrdit će Općinsko vijeće posebnom Odlukom.

Članak 16.

Ova Odluka stupa na snagu osmog dana od dana objave u Službenom glasniku Općine Ernestinovo.

KLASA: 602-02/20-02

URBROJ: 2158/04-01-20-9

Ernestinovo, 9. rujna 2020.g.

PREDSJEDNIK

OPĆINSKOG VIJEĆA

Krunoslav Dragičević